《游兰亭觅王右军辈四十君流觞处一首》
明代·黄省曾

晋家上巳修禊筵，高会兰亭曲水边。流觞取醉惜红日，四十一水情快然。

长湖高岭各游目，寄傲林丘成好篇。当时俯仰巳陈迹，一日潇洒今千年。

镜湖五月开紫莲，寻幽独扣清风舷。泠泠万籁吹远天，青山碧水争蜿蜒。

云中飞盖弄芳霭，柳下携壶坐绿烟。行行披草拂残碣，寂寂看花怀昔贤。

石桥东跨古流水，酌之聊以怡心颜。归来明月待兰渚，照我知章酣醉眠。

作者简介：（1490—1540）明苏州府吴县人，字勉之，号五岳。黄鲁曾弟。通《尔雅》。嘉靖十年，以《春秋》魁乡榜，而会试累不第。从王守仁、湛若水游，又学诗于李梦阳，以任达跅弛终其身。有《西洋朝贡典录》、《拟诗外传》、《客问》、《骚苑》、《五岳山人集》等。